முகநூல், டிவிட்டர், வாட்ஸ் அப் போன்றவைகளில் எனக்கு கணக்கு இல்லை. சமூகவலைதளங்கள் நம்முடைய நேரத்தை வீணடிப்பதோடு, நம்முடைய எழுத்துக்களையும், கருத்துக்களையும் சாக்கடைக்குள் எறிந்த கல்லாக மாற்றி விடுகிறது என்பது என்னுடைய கருத்து. ஆன்லைனில் பொருட்கள் வாங்கும் அளவிற்கு என்னுடைய தேவைகள் இல்லை. நான் கேமும் விளையாட மாட்டேன். எப்போதாவது சுடோகு விளையாடுவேன். அது நான் வைத்திருக்கும் சாம்சங் குரு போனிலேயே இருக்கிறது. மேற்கண்ட விஷயங்களுக்காகத்தான் திறன்பேசி அதிகளவில் பயன்படுத்தப்படுகிறது என்று நான் நினைக்கிறேன். இணையம் இல்லையென்றால் ஸ்மார்ட் வைத்திருப்பவர்கள் அதில் என்ன செய்வார்கள்? கேம்தான் விளையாடுவார்களா? என்றுகூட நான் நினைத்துப்பார்த்ததுண்டு. மேற்கண்ட எதையுமே நாம் செய்யவேண்டிய அவசியம் இல்லையெனும் போது, நமக்கு எதற்கு திறன்பேசியெல்லாம் என நினைத்து இன்று வரையிலும் திறன்பேசி வாங்கவேயில்லை.